
Az intézmény adatai:

Neve:  Szári Napsugár Német Nemzetiségi Óvoda
Német nyelven: Saarer Sonnenschein Deutsche Nationalitäten Kindergarten
 

Székhelye:   2066 Szár Óvoda köz 3.

Fenntartója:
Szári Német Nemzetiségi Önkormányzat
2066 Szár Rákóczi Ferenc u. 68.

OM azonosító: 201789

A működési engedély szerinti felvehető gyermeklétszám: 139 fő

Csoportok száma: 5

Működési engedély száma: FE/03/1471-12/202

1. Bevezető
A nevelési év megfelelő személyi és tárgyi feltételek között zajlott kialakítása történt. Az addigi nevelői szoba, könyvtár és vezetőhelyettesi iroda összenyitásával 25 gyermek fogadására alkalmas 50 nm-es csoport jött létre. A helyiség új bútorzata sajnos szeptemberre nem készült el, ezért év közben kellett véglegesen kialakítani a berendezést. Mivel szükség lett egy új nevelői szobára, ezért az addigi öltöző és elkülönítő közötti fal is elbontásra került. Így alkalmas lett a helyiség a nevelői értekezletek, megbeszélések tartására. Az ősz folyamán problémaként jelentkezett, hogy a gazdasági vezető nem tud sehol zavartalanul dolgozni, ezért a nemzetiségi sarokból egy pici irodát alakítottunk ki számára. Az átalakítások miatt a tárolásra használt helyek is szűkültek, a folyosón tudtunk szekrényeket elhelyezni erre a célra, melyeket adományként kaptunk. Sajnos az ovi-galéria és a nemzetiségi kiállítás területe nagyon lecsökkent, de igyekszünk új módon díszíteni, szebbé tenni a folyosókat (pl. plafonra rögzített díszítés). 
A személyi feltételeket biztosítottuk, sikerült 2 német nemzetiségi óvónőt és egy szakképzett dajkát felvennünk. Az év így jó feltételekkel indult, ám néhány hét után családi okok miatt távozott egy óvodapedagógus, majd novembertől veszélyeztetett terhessége miatt tartós távolléten volt a vezetőhelyettes. Októbertől sikerült egy óvónőt felvennünk, november közepétől pedig egy nyugdíjas dolgozott fél állásban az egyik csoportban. A hiányzó fél álláshelyet a vezető látta el egész évben, így a gyerekek pedagógiai ellátása nem szenvedett hiányt.
Az új dolgozók megismerkedtek helyi szokásainkkal, hagyományainkkal, beilleszkedtek a közösségbe. Az alkalmazotti közösség aktív, gyakran szerveztünk óvodai szintű programokat. Az esetlegesen hiányzó dolgozók helyettesítését egyenlő mértékben, önkéntes alapon osztottuk el a munkavállalók között (ezekért az eseti helyettesítésekért díjazás nem jár).  
A közös használatú helyiségeket szervezetten használtuk, a fejlesztőszobában a gyógypedagógus, a logopédus és a fejlesztőpedagógus egyéni és kiscsoportos foglalkozásokat tartottak, a mozgásos tevékenységeket és a gyógytestnevelést a tornateremben szerveztük. 
Az óvoda működése zavartalan volt, nyertes pályázatunk jóvoltából és a saját költségvetésünk gazdaságos kihasználása révén ebben a nevelési évben is történt felújítás, fejlesztés. Gazdálkodásunk jól működött, a normatív támogatást a működés finanszírozása mellett a dolgozók munkájának elismerésére és fejlesztésre is tudtuk használni. 
A fenntartó önkormányzatnak nagyon köszönjük az együttműködést, a támogató hátteret.

2. Működési terv megvalósulása

Ebben az évben is folytatódott az óvoda biztos, szilárd működése. 
Óvodánk 6.30-17 óráig van nyitva, ez idő alatt mindvégig óvodapedagógus foglalkozik a gyerekekkel.

2.1. Gazdálkodás: 

Ebben az évben is az iskola gazdasági vezetője látta el mindkét intézmény gazdasági feladatait. Hetente 2 napot az óvodában, hármat az iskolában tölt. Zökkenőmentesen, a vezetővel jól együttműködve látta el feladatait, kapcsolatot tart a szolgáltatókkal, az Államkincstárral, a bankkal. A költségvetéshez és a könyveléshez kapcsolódó feladatokat ellátása során a Szári Közös Önkormányzati Hivatallal és a fenntartó nemzetiségi önkormányzattal folyamatos az együttműködés. 
A házipénztár kezelése az óvodatitkár feladata. Költségvetésünk stabil, a gazdálkodásunk biztonságos volt a nevelési évben. A megemelkedett rezsiköltségekhez ebben az évben is kaptunk az LDU közreműködésével kompenzációt. 
A Bethlen Gábor Zrt-hez benyújtott pályázaton 2.350.000 Ft-ot nyertünk a teraszaink felújítására. A faburkolatok állapota nagyon rossz volt, néhol balesetveszélyes, a falak is több helyen áztak a pangó víztől. Saját forrás hozzátételével 3 teraszt tudtunk felújítani. A 4. terasz a következő időszak feladata lesz. 
Folyamatosan biztosítottuk a neveléshez szükséges anyagokat, eszközöket, beszereztünk az udvari kresz-pályához új motorokat alapítványunk segítségével, ezzel a változatos mozgáslehetőséget biztosítjuk.
Az intézmény folyamatos biztonsága érdekében több szolgáltatóval vagyunk folyamatos kapcsolatban. Rendszeresen ellenőrizték a kazánt, a füstelvezető rendszert, a tűzzáró ajtókat, a villamoshálózatot, a riasztórendszert. Az energia beszerzésünket az OLC System Kft segíti,  folyamatosan figyelik a piaci lehetőségeket, és segítik a szerződéskötéseket. A GDPR, a tűz- és munkavédelmi, valamint a belső ellenőri tevékenységet külső szakemberek látják el, hiszen ezen területekhez már speciális szakképzettségre van szükség. Ezek a feladatok jelentős költségvetési forrást igényeltek.
A dolgozóknak cafeteria-juttatást a tavalyi mértékben tudtuk biztosítani. 
A 2023. évi LII. (törvény a pedagógusok új életpályájáról) törvény szerint járó béremelést minden dolgozó megkapta.


2.2.  Dokumentumok, szabályzatok:

Szabályzatainkat a törvényi változásoknak megfelelően folyamatosan aktualizáljuk.
Pedagógiai programunk megfelel az Óvodai nevelés országos alapprogramjának.
Kötelező dokumentumainkat az OVIKRÉTA online felületen vezetjük. A felület sokat változott, kiegészült, de mostanra jól tudjuk használni. A tapasztalatokról belső tudásmegosztás során tájékoztattuk egymást, a tervezési feladatokat egységesítettük, hogy óvodai szinten ne legyenek eltérések. 
Az iskolával közösen belső ellenőri tevékenységre adtunk megbízást a Financial Ideas Kft –nek. Ebben az évben az leltározás és selejtezés szabályszerűségét, valamint a személyi alapnyilvántartás adattartalmát vizsgálták. A vizsgálat még nem zárult le, a felmerülő hibák javítására intézkedési tervet készítünk. 
A GDPR szabályok megfelelő értelmezése és betartása érdekében adatvédelmi megbízotti feladatokat VFK Datapro Kft végzi óvodánkban.

A tűz- és munkavédelmi feladatokat a Ardentenprise Kft irányításával végezzük. Ők végzik a dolgozók évenkénti oktatását, és irányítják a tűzriadó gyakorlatot. Elkészítették és aktualizálták a tűz- és munkavédelemmel kapcsolatos szabályzatokat.

A törvényes, szabályszerű működés feltételei megfelelőek.


2.3.  Személyi feltételek, alkalmazottak létszáma:

Álláshelyeink száma hárommal bővült, az új csoportban 2 óvónő és 1 dajka dolgozik. Valamennyi álláshelyünkön szakképzett dolgozót foglalkoztatunk. Minden csoportban van nemzetiségi óvodapedagógus, (2 csoportban mindkét óvónő) így a nemzetiségi nevelés feltételei is adottak.
A gyakornok óvónőnknek májusban volt a gyakornoki vizsgája, melyen nagyon jól (98%) megfelelt, így Ped. 1. fokozatba kerülhet.
A vezetőhelyettes Pedagógus II. minősítő eljárásban vett részt, mely jó eredménnyel zárult, szeptembertől a magasabb fokozatba sorolhattuk.
Két óvónő Ped II. minősítő vizsgára jelentkezett. Az Oktatási Hivatal visszajelzése szerint a 2026/27-es nevelési évben szervezik meg az eljárásokat.
Az igazgatóhelyettes közoktatási vezetői szakvizsgát adó iskolát végez. 
Egy óvónőnk német nemzetiségi óvodapedagógusi diplomát szerzett az év folyamán.
A képzések költségét támogattuk, a foglalkoztatottakkal tanulmányi szerződést kötöttünk.

A konyhai feladatok ellátására egy főt alkalmazunk 6 órás munkaidőben közalkalmazottként. A megnövekedő gyermeklétszám miatt kértük a fenntartótól az álláshely 6 órára való bővítését.
A karbantartási munkákat megbízási szerződéssel alkalmazott dolgozó végezte.
Elmondhatjuk, hogy személyi feltételeink megfelelőek, minden álláshelyünk betöltött, a tartósan távollévő óvónő helyére azonban nem találtunk egy fiatal pedagógust, aki nemrég tett minősítő vizsgát. A dolgozók jól képzettek, és további képesítésért vállalják a tanulást, fejlődést.  Szerencsésnek érzem, hogy minket nem érint a pedagógus hiány.

A nevelési év rendje a terveknek megfelelően alakult. Magas gyermek létszámmal működött az óvoda, nem volt jellemző nagyszámú hiányzás, betegség. A nyári időszak alatt június végén 3, augusztusban 2 csoporttal működtünk a szülői igényekhez igazodva. A 4 hetes zárás ideje alatt a Szárligeti Hétszínvirág Óvoda nyújtott ügyeleti ellátást, melyet 6 gyermekünk vett igénybe. Mi a szárligeti gyerekeket augusztusban fogadjuk, de ebben az évben nem volt rá igény. Az ügyeleti rendszerről az óvodák fenntartói hivatalosan megállapodtak (eddig csak szóbeli megállapodás alapján működött, melyet az ellenőrzések során kifogásoltak).
A zárás időszakában a teraszok felújítása zajlott. 

Nevelői értekezletet 4 alkalommal tartottunk. A heti megbeszélések során az aktuális programok, feladatok egyeztetése folyamatosan megvalósult.
Nevelés nélküli napokat főként az iskolai szünetek idején tartottuk, mert az ilyenkor lecsökkenő létszám miatt könnyebb az ügyelet megszervezése. Ezeken a napokon nevelői értekezletet tartottunk, továbbképzésen vettünk részt, ill. közösségépítő programot szerveztünk (pedagógusnapi kirándulás, elsősegélynyújtó tanfolyam).
A következő nevelési évre 42 új gyermek felvételét kérték. Ebből 3 gyermek az október 1. után kezdheti meg óvodai életét. Elutasításra 1 gyermek került, aki nem a felvételi körzetünkből jelentkezett, Felcsútról szerették volna óvodánkba járatni. Iskolába 34 gyermek megy, ebből 29 a szári iskolába iratkozott be. Az induló létszámunk 125 fő lesz.

Szülői értekezletet szeptemberben és januárban tartottunk. Fogadóórát novemberben és áprilisban szerveztünk. A szülők érdeklődőek, nagy számban vettek részt ezeken a fórumokon.
Az OVIKRÉTA fejlesztésének köszönhetően februártól a gyerekek fejlődését is az online felületen kell rögzíteni, melyet a szülők is láthatnak, figyelemmel kísérhetnek. Itt tudunk január óta üzeneteket is küldeni a szülőknek, ezért a fontos tájékoztatásokat már így küldtük ki számukra (pl.: nevelés nélküli nap, nyári zárás idejéről értesítés).
A fontos információkat a zárt facebook csoportokon keresztül is mindig eljuttattuk a szülőknek. Nagyon jó együttműködés alakult ki a Szülői munkaközösséggel, folyamatos kapcsolatot tartunk választmányuk tagjaival, vezetőjével.


Munkarend:
Egy óvónő szeptemberi távozása elég nagy gondot okozott év elején. Néhány hét alatt sikerült helyette szakképzett munkaerőt találnunk, de a tervezett beosztást eléggé felborította. Úgy alakult ki az a helyzet, hogy az összes új dolgozó ugyanabba a csoportba került. Nehéz volt így a helyi szokásokat, hagyományokat átadni, de nem akartuk a beszoktatás alatt a többi csoportot megbolygatni. Az új dolgozók szerencsére aktívak, érdeklődőek, kisebb nehézségek mellett sikerült a csoport beindítása, beilleszkedése az óvoda életébe. 
A dajkák munkarendjét átszerveztük, hogy egyenletesen osszuk el a napi feladatokat.
Minden köznevelésben foglalkoztatotti jogviszonyban dolgozónak 50 nap szabadsága van. Sok szervezést igényelt, hogy ezt ki tudjuk adni, elsősorban a nyári időszakban, hiszen a nyári ellátásra megnövekedett az igény, júniusban 3, augusztusban  2 csoport működött. 
A logopédus és a gyógytestnevelő a Bicskei Pedagógiai Szakszolgálat szervezésében rendszeresen tartotta a foglalkozásokat az arra rászoruló gyerekeknek. 
A beilleszkedési, tanulási, magatartási nehézséggel küzdő gyerekek kiscsoportos fejlesztését fejlesztőpedagógusi végzettséggel rendelkező óvónőnk végezte megbízási szerződés alapján.
2 SNI gyermekünk volt, beszédfejlődési zavarral, logopédiai és gyógypedagógiai ellátásukat megszerveztük, a szakemberekkel megbízási szerződést kötöttünk.

3. Csoport és létszámadatok alakulása


	csoport neve
	összetétele
	létszáma-szept.
	létszám- augusztus

	Katica csoport
	4-5 évesek

	24
(1 SNI)
	25

	Pillangó csoport
	5-6 évesek


	26
(1 SNI)
	26

	Süni csoport
	
2,5-3 évesek


	23
	23

	Maci csoport
	
3-4-5 évesek

	24

	24

	Méhecske csoport
	vegyes
	22
	22

	Összesen
	
	118
	119



3. Tevékenységi terv megvalósulása:


	Tevékenység, program, ünnepek
	ideje
	megvalósulás

	Évnyitó értekezlet
	08.25.
	A nevelőtestület elfogadta az éves beszámolót, munkatervet, a programok felelőseit. 

	Családlátogatások
	08.21.-30.
	Az új gyerekeket a csoportok óvónői otthonukban meglátogatták, ezzel könnyítve az ismerkedést, beszoktatást, a szülőkkel való kapcsolatépítést.

	Beszoktatás (tervek elkészítése, rögzítése a csoportnaplóba, gyerekek csoportba osztása, fogadása, beszoktatása, visszaszoktatása)
	szept.19.

	A tervezés az OVIKRÉTA felületen történt. A beszoktatás folyamatos volt, a szülők aktívan részt vehettek benne.

	Zöld Óvoda éves munkatervének elkészítése


	szept.19.
	A munkatervet elkészítettük. A hagyományos zöld-napok közé beépítettük a Méhek világnapját és az egészséghetet, melybe a szülőket is igyekszünk nagyobb mértékben bevonni.

	Német munkaközösség éves munkatervének elkészítése
	szept. 19.
	A munkaközösség vezető elkészítette az éves munkatervet.

	Szülői értekezlet tartása
	szept. 8.-15.

	Minden csoportban megtartottuk a szülői értekezletet. A vezető is részt vett ezeken, hogy az esetleges kérdésekre válaszoljon.
Az értekezletekről jelenléti ív és feljegyzés készült.

	SZM gyűlés összehívása
	szept.22.
	Megalakult az új SZM, új elnököt is választottak. Megbeszélték éves programjukat, terveiket.

	Papírgyűjtés (iskolához csatlakozva)
	szept.
	Ebben az évben nagyon kevés papírt tudtunk gyűjteni. Kevesen járatnak újságot, szórólapok helyett online tájékozódnak az emberek. Talán valami ösztönző, motiváló célt kellene találni, hogy a szülők aktívabban vegyenek részt a papírgyűjtésben.

	Erntedankfest-tematikus hét– szőlődarálás, préselés, must kóstolás, gyümölcsök kóstolása, játékos feladatok termésekkel, ének- tánc, részvétel a Szári Napokon, kirándulások, séták.
	szept. 17.
	A programok megvalósultak. A Szári napokon a tánccsoportunk felvonult és szerepelt. Az óvodában „szüretet” rendeztünk, énekeltünk, táncoltunk. Élménydús, vidám nap volt.

	Népmese napja – Könyvtár látogatás
	 szept.30.
	Minden csoport ellátogatott a könyvtárba. A mese és a könyvek szeretetére nevelés mellett a könyvtár megismerése is célunk volt.


	Bábszínház (előadás a tornateremben) 

	szept.24.
	A mókus és a szarka c. mesét néztük meg, mely már kapcsolódott az Állatok világnapjához.

	Bozsik foci (felmérés, edzések beindítása, részvétel Bicskén)
	szept.
	Gordos Noémi óvodapedagógus vezeti a Bozsik programot az óvodában. Bicskén részt vettünk a Bozsik őszi fesztiválon. A gyerekek mindig nagyon élvezik, hogy kis meccseket játszhatnak más óvodák csapataival.

	Úszás (felmérés, buszrendelés, 10 alkalommal részvétel a bicskei tanuszodában)
	szept.-okt.
	Most is az intenzív tanfolyamot választottuk, melyben heti 3 alkalommal megyünk az uszodába. Tapasztalatunk alapján így eredményesebb, mint a heti 1 alkalom. E mellett az is jobb, hogy nem a hideg téli időszakban megyünk, kevesebb a megfázás, megbetegedés.

	Állatok Világnapja – témahét
Állatvédelmi témahét programjai
Happy-héthez csatlakozás
	okt. 6.-10.
	Egész héten az állatok világával foglalkoztunk.
A nagy és középső csoportosok ellátogattak az Öregtölgy farmra, ahol háziállatokkal ismerkedtünk.

	Madárdalos óvoda eseményeinek egyeztetése, szervezése
	okt.30.
	A Pro-Vértes Közalapítvány szakembere minden évben ellátogat hozzánk, amikor megismerkedhetünk egy élő madárral.
A téli madáretetéshez  napraforgómagot is tőlük kapunk. Zöld óvoda programunkban fontos helyen áll a téli madáretetés, ezzel az élővilág védelmére, szeretetére nevelés.

	Iskolaérettségi vizsgálatok elvégzése, szülőkkel való megbeszélés szükség szerint, ill. szakszolgálathoz utalás
	okt.15.
	A nagycsoportosokkal rövid iskolaérettségi vizsgálatot végzünk (saját óvónője), melynek eredményéről tájékoztatjuk a szülőket. Ezek alapján javasoljuk a gyerekek szakszolgálati vizsgálatát, kitöltjük a szükséges vizsgálatkérő lapokat.

	Német munkaközösség alakuló ülése, éves tervének elkészítése, gyermektánccsoport szervezése
	szept. 30.
	Az éves munkatervet megbeszélés után elkészítette a munkaközösség-vezető. Felmértük, hogy hány gyermek jelentkezik a tánccsoportba, mely két óvónő vezetésével működik.

	Ovigaléria átrendezése
	szept. 30.
	 A folyosón és bejáraton őszi hangulatú díszítést helyeztünk el, ezzel is hozzájárulunk a feldolgozott ismeretek hangulatának érzékeltetéséhez.

	Tűzriadó gyakorlat, tűz és munkavédelmi oktatás
	okt.2.
	AZ Ardentenprise Kft szakembere tartotta az oktatást, és vezette a tűzriadó gyakorlatot. A tűzriadó sikeres volt, a megadott időn belül sikerült az épületet kiüríteni. Új tűzvédelmi utasítás is készült.

	Nevelői értekezlet
	okt. 30. 
	Az évkezdés tapasztalatait és a következő időszak feladatait beszéltük meg. Egyeztettünk az ovikréta egységes használatáról a tervezés terén. A dajkák új munkaidőbeosztását véglegesítettük.

	Márton napi kézműves foglalkozás családi délután keretében a TÖK héten
	nov.6.
	A német munkaközösség felelős a program szervezéséért. Sok szülő és testvér jött el a nyílt családi délutánra, ahol Márton napra készültünk. Sokféle kézműves tevékenységet végeztünk, majd zsíros kenyérrel és teával is megkínáltuk vendégeinket. Jó alkalom volt a szülőkkel való kapcsolat mélyítésére. Projekthetet tartottunk, melyen az óvodai tevékenységek mellett a szülőket is bevontuk: tök faragó versenyt hirdettünk.

	Fogadóóra
	nov.17.-20.
	Mindig nagy az érdeklődés a fogadóórák iránt. A várakozás elkerülése érdekében több napra lehetett időpontot választani a szülőknek. Tájékoztattuk őket gyermekük fejlődéséről, melyet az OVIKRÉTA rendszerben vezetünk. Ezt a szülők is megtekinthetik, de legtöbben a szóbeli tájékoztatást is igénylik.

	Egészséghét :
Az egészséges életmód, táplálkozás, mozgás fontosságának hangsúlyozása.
„Óvd magad, védd a környezeted!”- dohányzás prevenciós projekt - nagy és köz. csoportban 

	november18.-22.
	Sokféle játékkal, tevékenységgel igyekeztünk a gyerekeknek ismereteket adni a témában. Megvalósult a dohányzás prevenciós program, melyet a középső és nagycsoportban szerveztünk meg. A program a dohányzás prevenció mellett más erkölcsi tulajdonságok fejlesztését, az egymás iránti toleranciára, megértésre is nevel.

	Pusztavámi nevelőtestület fogadása
(Éves munkatervben nem tervezett program)
	nov.21.
	A pusztavámi óvoda kérésére fogadtuk közösségüket egy szakmai kirándulás alkalmából. Minden csoportban egy rövid német nemzetiségi tevékenységet mutattunk be, majd beszélgettünk a vendégekkel a tapasztalatainkról, módszertani kérdésekről.

	Német bábszínházi előadás
(Újbarok Német Nemzetiségi Önkormányzatának finanszírozásával)
	nov.27.
	A 7 sváb c. előadást néztük meg a kultúrházban az újbarki német önk. jóvoltából. A gyerekek élvezték az előadást, melyet jól megértettek a szemléletes előadásnak köszönhetően.

	Helyes fogápolásról foglalkozás
(Egy szakember anyuka ajánlotta fel a 
	nov.28.
	Egy szülő jóvoltából a gyerekek játékos foglalkozáson ismerkedtek meg a helyes fogápolásról és táplálkozásról.

	Ovigaléria átrendezése
	dec.1.
	A téli hangulat és ünnepekhez illő dekoráció került a folyosókra, ablakokra és a bejárat elé is.

	Mikulás ünnep
	dec.5.
	A SzM segítségével minden óvodás egy szép mikuláscsomagot kapott, melyet maga a Mikulás adott át mindenkinek. Az óvónénik egy nagy sikerű mese előadással is kedveskedtek a gyerekeknek a tornateremben (A róka, mint Mikulás).

	Bábszínház
	dec.15.
	A didergő király c. mesét néztük meg.
A kicsiknek hosszú és nehéz nyelvezetű volt ez az előadás, csak a nagyobbak értették igazán a mondanivalóját. 

	Adventi készülődés
	dec.1.-19.
	Minden csoportban új dekoráció és sok mese-vers, zene hallgatás, éneklés, ajándékkészítés folyt az adventi hetekben. Hétfőnként meggyújtottuk az adventi koszorún a gyertyát, ezzel is jelezve az ünnep közeledtét. Az óvoda elé Betlehem és adventi gyertyák kerültek. Fontos időszak ez a hagyományápolás és továbbadás céljainak megvalósítására.

	Karácsonyi ünnepség
	dec.17.
	Minden csoportban és a folyosón karácsonyfát állítottunk. A hagyományokhoz híven a nagycsoport egy szép műsorral kedveskedett a többi óvodásnak. A csoportokba sok új játék, könyv került a fa alá. 

	Német munkaköz. – megbeszélés, karácsonyi meseelőadás
	dec. 10.-17.
	A róka, mint Mikulás c. mesét adtuk elő a gyerekeknek. Az előadás előtt próbáltunk, díszleteket készítettünk. Idén egy kis minikoncertet is adtunk a gyerekeknek német és magyar karácsonyi énekekkel. Ezek az alkalmak, próbák nagyon jók a felnőtt közösség építésére is.

	Szülői értekezletek 
	jan.26.- 30.
	Az első félév lezárásaként január végén tartottuk a 2. szülői értekezletet.

	Ovigaléria átrendezése
	január
	Téli díszítést készítettünk a folyosóra.

	Nemzetiségi hét, német színházi előadás
(szervezés alatt)

	egyeztetés alatt
	A német munkaközösség a program szervezésének irányítója. Egy héten keresztül nemzetiségi programokat, hagyományápoló foglalkozásokat tartunk Ellátogattunk a tájszobába, megnéztük az ott látható tárgyakat, bútorokat, ruhákat. Egy napon pedig mindenféle kézműves és nemzetiségi hagyományokhoz kapcsolódó tevékenységet szerveztünk. Pl. kékfestőzés, nemzetiségi ruhás bábok készítése, csutkababa készítés stb. A hét többi napján minden csoport maga szervezte a programját. Minden csoport sütött valamilyen sváb süteményt, utolsó napon pedig táncházat szerveztünk. Ekkor a tánccsoportot tanító óvónők bemutatták a nemzetiségi viseletet is a gyerekeknek. A német előadást decemberben nézhettük meg az újbarki német önkormányzat jóvoltából. A 7 sváb c. előadás nagyon vidám és érdekes volt, nagy élményt nyújtott a gyerekeknek.

	Szülői értekezletek
	febr.2.-5.
	A nagycsoport kivételével minden csoportban tartottunk szülői értekezletet. A nagyoknak később, az iskola részvételével tartjuk (igazgató és tanító nénik).

	Farsang  
	febr. 13.
	Gyerekek és felnőttek jelmezbe öltöztek ezen a napon. A tornateremben jelmezes felvonulást tartottunk, majd zene, tánc, büfé biztosította a jókedvet. A büféhez a szörpüzemtől és a szülőktől kaptunk támogatást.

	Kisze-báb égetés
	febr.23.
	Nemrég vált éves programunk részévé ez a tavaszköszöntő, télűző népszokás. A gyerekek örömmel készülnek rá, a tűz elvarázsolja őket, és segíti a tevékenység az évszakok körforgásának megértését.

	Bábelőadás a tornateremben

	márc.6.
	A három nyúl c. előadást nagyon élvezték a gyerekek.

	Márc. 15.
	márc.13.
	Minden csoport készített valami ünnepi tárgyat (zászlót, kokárdát stb.), melyet elvittünk a templom előtti kopjafához. Kis verseket és az ünnephez illő dalokat tanultunk és hallgattunk. Olyan játékokat szerveztünk, mely az ünnep hangulatát tükrözi a gyerekek felé (menetelések, katonás játékok stb.)

	Víz Világnapja
	márc. 20.
	 A víz fontosságát és nélkülözhetetlenségét igyekeztünk megértetni a gyerekekkel. Fontos még a vízzel való takarékosság, és a vízivás hangsúlyozása. A program több napon keresztül zajlott a csoportokban. Egy napon megnéztünk közösen a víz körforgásáról szóló mesét, majd a folyosókon a vízhez kapcsolódó kézműves tevékenységet és ügyességi játékokat szerveztünk. Mindenki kék pólóban jött óvodába, és csatlakoztunk az országos vízfogyasztást népszerűsítő program, a HAPPY-hét-hez.

	Óvoda-nyitogató
	márc.26.
	Délutáni nyílt napot szerveztünk, hogy a beiratkozni szándékozók megismerhessék óvodánkat, elkezdődhessen a kapcsolatépítés a leendő szülőkkel.
Nagyon sok vendég volt, ebből már láthattuk, hogy ismét sok lesz a beiratkozó.

	mese előadás
	márc.27.
	Tavaszi mese c. előadás. Ezt az előadást azért választottuk, mert környezetvédelmi tartalmával jól illeszkedett az Örökös zöld óvoda programjainkba. Nagyon sikeres előadás volt, a gyerekek érzelmeire és értelmére egyaránt hatott.

	Ovigaléria átrendezése
	március
	Tavaszi díszítés

	Nevelés nélküli nap
	ápr.10.
	Minden alkalmazott részt vett az Országos Mentőszolgálat egy képviselője által tartott elsősegélynyújtó tanfolyamon.

	Papírgyűjtés és elektronikai hulladék gyűjtése
	ápr.14.
	Iskolával közösen szervezve

	A Föld Napja 
	ápr.22.
	A tornateremben közösen megnéztünk 2 rövid filmet bolygónkról. Célunk, hogy felkeltsük a gyerekek érdeklődését a téma iránt, és felhívjuk a figyelmüket a környezetvédelem fontosságára.

	Óvodai beíratás
	ápr.27.-28.
	42 gyermek felvételét kérték a beiratkozás napjain.

	Szülői értekezlet – nagycsoport
	márc.10.
	Az iskolaigazgató és a leendő tanítónők tájékoztatták a szülőket az iskoláról, valamint kiosztották a beiratkozáshoz kitöltendő nyomtatványokat.

	Fogadóóra
	ápr.10.-14.
	A szokásos módon, több napon át biztosítottuk a szülőknek, hogy gyermekük fejlődéséről tájékoztatást kapjanak. 

	Úszás- nagycsoport
	ápr.13.-30.
	Újra 10 alkalommal a Bicskei Tanuszodába jártunk a nagycsoportosokkal.

	„TrachtTag” –felhíváshoz csatlakozás





	ápr.11.
	Ezen a napon minden felnőtt valami nemzetiséghez köthető ruhadarabot visel. Megkértük a szülőket, hogy a gyerekeknek megjelenésének is adjanak nemzetiségi jelleget, pl. egy hajfonattal, 1-1 ruhadarabban. Mi is adtunk több gyermeknek kalapot, szoknyát, kendőt stb., hogy átélhessék ezt az élményt. Egy közös tánccal zártuk a napot. Nagyon jó alkalmak ezek a napok az identitás megalapozására és a közösségi érzés fejlesztésére.

	Anyák napja- csoportonként ajándék készítés, vers tanítás, személyes köszöntés
	május 4.-7.
	Minden óvodásunk a saját édesanyját (és igény szerint nagymamáját) köszöntötte fel az óvónéni segítségével verssel, dallal és egy kis ajándékkal. Belsőséges, meghitt pillanatokat tudtunk szerezni az anyukáknak, nagymamáknak.

	Madarak és fák napja
	május 9.
	A téli madáretetés során szerzett megfigyelésekre, tapasztalatokra építve különféle tevékenységeket végeztünk a témában.

	gyakornoki vizsga
	máj.22.
	Katica csoportban az óvónéni gyakornoki vizsgát tett. (Eredménye: 98%)

	Német munkaköz. – Megyei Nemzetiségi Napon részvétel a tánccsoporttal
	máj.21.
	Pusztavámon szerepeltek a gyerekek nagy sikerrel. Sok szülő is eljött velünk, segítettek a gyerekek szállításáén. A tánccsoportnak fontos, hogy nagyobb közönség előtt is bemutathassák tudásukat, és lássák mások szereplését.

	Mézes-nap (Méhek világnapja)
	május 20.
	2. éve ünnepeljük meg a Méhek világnapját. A faluban lakó méztermelőtől többféle mézet kaptunk, azt kóstolgattuk. Megnéztünk egy rövid ismeretterjesztő filmet a szorgos rovarokról, és sokat barkácsoltunk a témában. Minden csoportba bevittük a „kaptárunkat”, melyet egy rajzversenyen nyert egy óvodásunk, és sok érdekességet tartalmaz a méhekről.

	Zenés mese előadás
	máj.21.
	A zeneiskolában tanító egyik anyuka minden csoportban előadta a zenés kis mesét, és megismertette a gyerekekkel az ehhez használt hangszereket.

	Évzáró
	május 29.
június 5.
	A Pillangó csoportban 25, a Méhecskében 6, a Katicában 4 óvodásunk búcsúzott, mert szeptembertől iskolások lesznek. Délelőtt együtt járták be az óvodát, a csoportokat, és mindenhol kaptak a tarisznyájukba egy kis emléket. Délután a szülők nézhették meg a gyerekek évzáró műsorát. 

	Gyógytestnevelés felmérés, eü. vizsgálat megszervezése, fogászati szűrővizsgálat szervezése
	jún. 20.
	Az óvoda orvosa minden gyermeket megvizsgált, és javaslatot tett a gyógytestnevelésen való részvételre.
A fogorvosi rendelőbe átmentünk a gyerekekkel, így megismerkedhettek a környezettel is. A fogorvos javaslatot tett kezelésekre, melyet a szülők felé továbbítunk.

	Gyermeknap 
	jún. 3.
	Az óvoda udvarán sokféle játéklehetőséget biztosítottunk ezen a napon. Volt ugrálóvár, célba dobás, horgászat, ügyességi játékok, akadálypálya, csillámtetkó. A nyugdíjasoktól palacsintát, a szörpüzemtől finom szörpöket kaptunk.

	Kirándulás az állatkertbe
	jún.16.
	A középső és nagycsoportosok Budapestre utaztak egész napos kirándulásra.

	Szülői elégedettségmérés
	jún.22.-26.
	Egy értékelőlapot kapott minden szülő, melyet a bejáratnál elhelyezett ládába dobhattak be kitöltés után. A kérdőívek mintegy fele érkezett vissza, és az eredmények jók lettek. A legalacsonyabb pontokat kapó területek (4,17 ill. 4,21) javítását feladatunknak tartjuk a következő nevelési évben.




4. A nevelési év kiemelt feladatainak megvalósulása:

· Új csoport beindítása, új dolgozók beilleszkedésének segítése
A csoport megfelelő indulását jól előkészítettük, ám szeptember közepén családi okok miatt elment az egyik óvónő. Néhány hét alatt sikerült pedagógust találni, de nagyon megnehezítette a az első időszakot ez a helyzet. Szándékaink ellenére e miatt az új óvónők egy csoportba kerültek, nem ismerték a helyi szokásokat, hagyományokat, ez szintén okozott számukra problémákat. Igyekeztünk segíteni a munkájukat, a csoport végül egy jó gyermekközösséggé alakult. 
· A minősítő vizsgára való felkészülés, gyakornok munkájának segítése, mentorálás.
Május 22-én került sor a gyakornoki vizsgára. Előtte a portfólió írásánál és a foglalkozás tervezésénél segítettem a minősülő kolléga munkáját tanácsokkal, foglalkozáslátogatással. Az eredmény 98 % lett, ami kiváló minősítés, és amely mutatja, hogy egy nagyon jó szakember került óvodánkba.
· Belső tudásmegosztás erősítése, képzések, önképzés lehetőségeinek kihasználása.
Igyekeztünk tudásunkat, új ismereteinket megosztani egymással. Ez nem könnyű feladat a folyamatos programok mellett. A heti megbeszéléseken a továbbképzésen résztvevők elmondták tapasztalataikat. Az OVIKRÉTA kapcsán egységesítettük a tervezést. Fogadtuk a pusztavámi óvoda nevelőtestületét, mely alkalommal minden csoport egy rövid bemutatófoglalkozást szervezett. A gyakornoki vizsga előtt hospitálási lehetőséget biztosítottunk a vizsgázónak. Legkevésbé egymás látogatása valósult meg, melynek leginkább az időhiány az oka.
· Német munkaközösség tevékenységének segítése, szervezése
A munkaközösség éves tervét megvalósította, melyben az egész nevelőtestület segített. A programokon (nemzetiségi hét, meseelőadás stb.) a munkaközösség vezetője irányításával minden óvónő részt vett. A tánccsoport folyamatosan működött, a nemzetiségi napon szépen szerepelt.
· Pedagógiai program módosítása, a módosítások beépítése a mindennapi nevelőmunkába.
Nem volt szükség nagy változtatásokra, mert óvodánkban valójában eddig is megvalósultak az alapprogram új előírásai. Igyekeztünk ezeket tudatosabban alkalmazni, a tervezésbe beépíteni.



4.1. Kiemelt nevelési területek megvalósulása:  

Anyanyelvi nevelés

Pedagógiai programunknak megfelelően minden csoportban naponta van mese reggeli után és a délutáni pihenés kezdetekor. Ebben az évben különösen figyeltünk arra, hogy nagyrészt népmeséket meséljünk, hiszen ezek állnak legközelebb az óvodás gyerekek érzelemvilágához. Sokféle anyanyelvi játékot is beépítettünk a napi tevékenységbe, ezzel is fejlesztettük a gyerekek szókincsét, beszédértését, kifejezőkészségét.
Külön dicséret illeti a Katica csoportot, akik rendszeres látogatói voltak a könyvtárnak egész évben. A bábszínházi és saját előadásainkat is a népmesék köréből választottuk.


Német nemzetiségi nevelés

Többen részt vettek nemzetiségi továbbképzése, melyről be is számoltak a nevelőtestületnek. A gyakornoki vizsga előtt álló óvónő hospitált a csoportokban, hogy tapasztalatokat gyűjtsön. A pusztavámi nevelőtestületnek bemutató tevékenységeket tartottunk. Sajnos a belső hospitálás csak részben valósult meg. (Ennek oka az időhiány és a sok helyettesítés szükségessége volt tartós távollét és betegségek miatt). Ennek ellenére minden csoportban sok német mese, mondóka, dal hangzott el, a gyerekek szókincse gazdagodott. A nyelv nagyobb arányú, a foglalkozásokon kívüli használata (pl. játékidő, öltözködés) továbbra is célunk lesz.
A mesékhez készültek szemléltető eszközök, melyeket több csoportban is használunk.
Tánccsoportunkkal részt vettünk a Szári Napokon és a Fejér Vármegyei Nemzetiségi Napon. 

                                                      

· Óvó-védő feladatok, baleset megelőzés: 

A gyerekekkel folyamatosan megismertetjük és betartatjuk a balesetvédelmi szabályokat. Ez megjelenik a csoportnaplókban is.
A játékokat folyamatosan ellenőrizzük, a szükséges javításokat elvégeztettük a gyerekek biztonsága érdekében. 
A családsegítő és gyermekjóléti szolgálattal folyamatos a kapcsolatunk, a Bicskei Családsegítő és Gyermekjóléti Központ alkalmazottja hetente fogadóórát tart óvodánkban. Szerencsére nincs hátrányos helyzetű gyermek az óvodában, de nevelési és családi problémákkal is fordulhatnak a szülők ezekhez a szakemberekhez.
A tűz és munkavédelmi szabályzatokat és oktatást szakszerűen tudjuk ellátni az Ardentenprise Kft szakembereinek segítségével. 
A NOKS dolgozóknak HCCP oktatást tartott egy élelmiszerbiztonsági szakember.
Egészségügyi vizsgálatok megszervezése – dolgozók és gyermekek részére



· Belső és külső ellenőrzés

-Gyermekek fejlettségének nyomon követése:
A személyiséglapokat folyamatosan vezettük, melyeken a gyerekek egyéni fejlettsége került rögzítésre.  A gyermekek fejlődéséről -az előírásoknak megfelelően- a szülőket évente kétszer tájékoztattuk. Ennek érdekében fogadóórákat tartunk.
A tanköteles gyerekekkel rövid iskolaérettségi vizsgálatot végeztünk, melyről a szülőket külön is tájékoztattuk. Ez alapján javasoltunk szakszolgálati vizsgálatokat.

- Az intézmény működésének nyomon követése: 
-Belső ellenőrzési szakemberekkel megfelelő volt az együttműködés (Financial Ideas Kft) Az vizsgálati eredmények alapján Intézkedési tervet készítünk, majd ennek eredményét is rögzítjük. Ebben a nevelési évben a leltározást és selejtezést, valamint a személyi alapnyilvántartást vizsgálták. Az intézkedési terv készítése folyamatban van.
-Az intézményi tanfelügyelet Intézkedési terve időarányosan megvalósult.  
-A változásokat folyamatosan nyomon követjük, beépítjük a működésbe. Használjuk az Ovi-krétát, végeztük a Teljesítmény értékelést, melyet év végére nem tettek kötelezővé, ezért a végső értékelések elmaradtak. Kíváncsian várjuk, hogy milyen értékelési rendszer lesz a jövőben. A fokozott biztonságú aláírást és időbélyegzőt újra kellett igényelnünk az intézmény névváltozása miatt.


-Dolgozók ellenőrzése, értékelése az ellenőrzési terv alapján történt.
A Pedagógusok új életpályájáról szóló törvény és végrehajtási rendelete 2024. szept.-től kötelezővé tette a pedagógus teljesítmény értékelést (TÉR), melyet az OVI-KRÉTA informatikai felületén kellett dokumentálni. Év végén megszüntették ennek kötelező jellegét, a testület döntése alapján a végső értékeléseket nem készítettük el, ezzel sok terhet vettünk le mind a pedagógusok, mind a vezetőség válláról. 

    -Külső ellenőrzések:
-Az évenkénti fenntartói ellenőrzés és értékelés elkészítését aktívan segítettük.
-Az intézményi tanfelügyelet Intézkedési terve időarányosan megvalósult.  
-A csoportbővítés kapcsán végzett népegészségügyi vizsgálat utóellenőrzése mindent rendben talált az óvodában.
-A gyakornoki vizsgát és eljárást megfelelően előkészítettük, a szükséges feltételeket megteremtettük. Az előzetes és utólagos értékeléseket a bizottság tagjaként az igazgató végezte. A minősítés napja zökkenőmentesen zajlott.


5. Fejlesztési terv megvalósulása:

Nevelőmunka fejlesztése:

A nevelési év kiemelt feladata az anyanyelvi nevelés volt, melynek céljai és feladatai megvalósultak.
A német nemzetiségi nevelés fejlesztése területén is sokat fejlődtünk, ám itt további célok, feladatok kitűzésére lesz szükség.

Személyi feltételek:
Személyi feltételeink alapvatően jók. Minden álláshelyünk betöltött, minden csoportban biztosított a nemzetiségi nevelés. Azonban év elején nehéz időszak volt, mikor elment egy óvónő, majd később tartós távollétre ment a vezetőhelyettes. Betegség miatt is volt hosszabb hiányzás. Sokat kellett helyettesíteni, a vezető csoportban is dolgozott, egy félállású nyugdíjast alkalmaztunk a terhelés enyhítésére.
Ennek ellenére a közösség összetartott, az új dolgozók jól beilleszkedtek, sikerült hagyományainkat, alapvető nevelési elveinket, céljainkat átadni számukra.

A tartós távollévő helyére augusztus utolsó hetében találtunk egy fiatal nemzetiségi végzettséggel rendelkező óvónőt. A minősítő vizsgáját nagyon jó eredménnyel már letette, 2 év szakmai gyakorlattal rendelkezik.
Pedagógusaink aktívak, törekvők, többen jártak továbbképzésre. Egy óvónő sikeresen elvégezte nemzetiségi képzést.  Terveink szerint továbbra is támogatjuk a képzéseket.
A konyhán 6 órában közalkalmazottként foglalkoztattunk egy alkalmazottat, a karbantartásra megbízási szerződést kötöttünk.
A logopédus és a gyógytestnevelő a Bicskei Pedagógiai Szakszolgálattól járt ki a rászoruló gyerekek fejlesztését végezni.
Az SNI gyerekek ellátására (2 fő) megbízási szerződéssel foglalkoztattunk logopédust és gyógypedagógust a szakvéleményekben előírt óraszámoknak megfelelően.
A BTMN gyerekek fejlesztését az egyik fejlesztőpedagógusi végzettségű óvónő végezte külön megbízás alapján.

 Tárgyi feltételek:
Óvodánk rendelkezik a biztonságos működéshez szükséges eszközökkel, felszerelésekkel. 
A csoportszobák tágasak, sok játékeszközünk van. Az udvar nagy és jól felszerelt. A tornateremben sokféle sporteszközt használhatunk. A felnőtteknek is megfelelő körülmények vannak a munkavégzéshez, bár az új csoport kialakítása miatt sokkal kevesebb hely maradt a felnőttek közös tevékenységeihez és a tároláshoz. Ezt igyekeztünk megoldani azzal, hogy a folyosón tárolószekrényeket helyeztünk el, ill. gazdasági irodát alakítottunk ki a nemzetiségi sarok helyén. 
Részben pályázati forrásból (2.350.000 Ft támogatást nyertünk a Bethlen Gábor Alapkezelő Zrt-hez benyújtott pályázaton) valósult meg az idei legnagyobb fejlesztés, a teraszok javítása. Az elkorhadt faburkolat sok helyen már balesetveszélyes volt. Térköves megoldást választottunk, mely miatt teljesen szét kellett szedni az eddigi betont. A munkálatok közben derült ki, hogy semmi szigetelés nem védte a falakat, ezért áztak, pergett le a vakolat. Most megoldódott a víz megfelelő elvezetése, és a teraszok körüli vakolat is javításra került.
Karácsonyra az új csoport 100.000 Ft-ért, a többi 50.000 Ft-ért vásárolhatott új játékokat, eszközöket, könyveket. Ebben az évben is gazdagodott sportszerkészletünk a Bozsik programnak köszönhetően.
Az új csoportban ablakaira is csináltattunk redőnyt, mely a délutáni pihenést segíti, és a nyáron a nagy meleg, télen a hideg ellen is jó hatással van.
A DM napvédelmi pályázatán idén is nyertünk naptejet, így a nyár folyamán gondoskodni tudtunk a gyerekek napvédelméről.
A mezítlábas ösvényünket részben újra feltöltöttük különféle anyagokkal, hogy folyamatosan használható legyen. Ősszel szeretnénk ezt befejezni.






6. Kapcsolatok

Partnerközpontú működésre törekszünk, igyekszünk folyamatos kapcsolatot tartani, ill. újakat kiépíteni. Eddigi kapcsolatainkat fenntartottuk, ápoltuk.
Jól működő kapcsolatunk van a fenntartóval, önkormányzati hivatallal.
Szoros az együttműködésünk az iskolával.
A Gyermekjóléti Szolgálattal rendszeresen találkozunk, részt veszünk esetmegbeszéléseken, éves értékelő gyűlésükön. A kapcsolattartással az igazgatóhelyettes van megbízva.
Bicskei Családsegítő Szolgálat munkatársa hetente fogadóórát tart az óvodában. 
Folyamatos a kapcsolatunk Bicskei Pedagógiai Szakszolgálattal, ahonnan a logopédus és gyógytestnevelő jár hozzánk, és ahová vizsgálatra küldjük a gyerekeket.
Szorosabb kapcsolatot sikerült kialakítani az Országos Német Nemzetiségi Önkormányzattal (LDU) és az általuk létrehozott módszertani központtal (UMZ). Több tájékoztató napon és műhelymunkán is részt vettünk személyesen vagy online. Kérdéseinkkel, problémáinkkal mindig fordulhatunk szakembereikhez tanácsért, tájékoztatásért.
Nemzetiségi óvodákkal van kapcsolatunk, ez leginkább a vezetők közötti megbeszélés, tájékozódás. Ebben az évben a pusztavámi nemzetiségi óvoda nevelőtestülete látogatott el hozzánk, és tapasztalatokat cserélhettünk a nyelvi neveléssel kapcsolatban.
Alkalomszerű kapcsolatunk van a helyi civil szervezetekkel, pl. a Saarar Tanzgruppe-val, a nyugdíjas klubbal, helyi vállalkozókkal.
A könyvtárral ebben az évben újra jól működött a kapcsolatunk, minden csoport ellátogatott a kultúrházba, ismerkedett a könyvtárral.


Nevelőtestületünk úgy ítéli meg, hogy tartalmas, eredményes nevelési évet zártunk



                




2026.08.27.                                                               …………………………………….

